Bent Høie

Bent Høie (født 4. mai 1971 i Randaberg) er en norsk tidligere politiker (H) som siden 1. november 2021 er statsforvalter i Rogaland. Høie var stortingsrepresentant fra Rogaland fra 2000 til 2021, og han var 2. nestleder i Høyres fra 2010 til 2020. Han ledet Stortingets helse- og omsorgskomité 2009–2013 og Høyres programkomité foran stortingsvalget i 2013. Han var helse- og omsorgsminister i Erna Solbergs regjering fra 2013 til 2021.


== Familiebakgrunn og utdannelse ==
Høie er sønn av supervisor Kurt Høie (1942–) og husmor Solveig Vistnes (1943–), og vokste opp i Randaberg nord for Stavanger. Etter grunnskolen i Randaberg var han elev ved handel- og kontorlinjen ved Randaberg videregående skole 1987–1990. Høie har grunnfag i rettsvitenskap fra Universitetet i Bergen fra 1991 og et toårig studium i hotelladministrasjon fra Norsk Hotellhøgskole fra 1993. Høie hadde diverse stillinger ved Sola Strand Hotel 1990–1994. Han var styreleder i stiftelsen Dysleksiforskning 2000–2006.
Han møtte Dag Terje Solvang i marinen i 1993 og de to begynte å date i 1995. Paret giftet seg på Sankthans den 23. juni 2000.


== Politisk arbeid ==
Høie kom tidlig inn i politikken, først som leder i Rogaland Unge Høyre 1990–1992, medlem av Unge Høyres sentralstyre 1994–1996 og valgkampsekretær for Rogaland Høyre 1993–1995. Lokalpolitisk var han medlem av Rogaland fylkesting 1992–2000, medlem av fylkesutvalget 1999–2000 og medlem av Randaberg kommunestyre 1992–1995. Han arbeidet særlig med skole-, helse- og sosialsaker. Han var medlem av Stavanger bystyre 1999–2003, etter å ha vært politisk rådgiver for Høyres bystyregruppe i fire år. Høie var leder i Stavanger Høyre 2000–2002.
Høie var 1. vararepresentant til Stortinget 1997–2001, og ble fast representant da Jan Johnsen døde den 8. april 2000. Han overtok Johnsens sete i Stortingets energi- og miljøkomité. I 2001 ble Høie innvalgt på eget mandat, og satt som medlem av Stortingets sosialkomité 2001–2005, medlem av Stortingets kommunal- og forvaltningskomité 2005–2009 og leder i Stortingets helse- og omsorgskomité 2009–2013. Han ble medlem av Høyres arbeidsutvalg i 2008 og 2. nestleder i 2010.


== Reservasjonretten ==
Regjeringen sendte ut et høringsnotat om forslag til endringer i helse- og omsorgstjenesteloven og pasient- og brukerrettighetsloven, samt i fastlegeforskriften og forskrift om pasient- og brukerrettigheter i fastlegeordningen. Høringsfristen ble satt til 30. april 2014. Det viktigste forslaget i notatet var å gi hjemmel for en forskrift som gir rett for leger til å reservere seg mot henvisning og behandling ved alvorlige samvittighetskonflikter knyttet til liv og død, i praksis særlig abort. Forslagene, som var en følge av forliket mellom Kristelig Folkeparti og regjeringspartiene Høyre og Fremskrittspartiet under regjeringsforhandlingene høsten 2013, ga støtet til mye kritikk, også fra regjeringspartienes egne rekker En rekke ordførere ville nekte sine fastleger å reservere seg mot å henvise til abort. Som følge av motstanden valgte Høie å trekke forslagene.


== Statsforvalter ==
Den 26. oktober 2018 ble Høie utnevnt til statsforvalter i Rogaland. Han tiltrådte 1. november 2021.


== Referanser ==


== Eksterne lenker ==
(en) Bent Høie – kategori av bilder, video eller lyd på Commons 
(en) Bent Høie på Internet Movie Database 
(no) Bent Høie hos Stortinget 
(no) Bent Høie hos Norsk senter for forskningsdata 
(en) Bent Høie hos Europarådets parlamentarikerforsamling 
(no) Bent Høie hos hoyre.no
(no) Bent Høies stemmegivning på Stortinget (arkivert) siden 2009 systematisert av organisasjonen Holder de ord
(no) Helse- og omsorgsminister Bent Høie (H). Helse- og omsorgsdepartementets hjemeside. (besøkt 22. september 2014)